CELEX: 32020D0980
Language: ro
Date: 2020-07-06 00:00:00
Title: Decizia de punere în aplicare (UE) 2020/980 a Comisiei din 6 iulie 2020 de autorizare a Germaniei să deroge de la cerințele tehnice din anexele II și V la Directiva (UE) 2016/1629 a Parlamentului European și a Consiliului pentru navele de pasageri Innogy și Alsterwasser [notificată cu numărul C(2020) 4435] (Numai textul în limba germană este autentic)

9.7.2020   
               
               
                  RO
               
               
                  Jurnalul Oficial al Uniunii Europene
               
               
                  L 220/1
               
            
         DECIZIA DE PUNERE ÎN APLICARE (UE) 2020/980 A COMISIEI
         din 6 iulie 2020
         de autorizare a Germaniei să deroge de la cerințele tehnice din anexele II și V la Directiva (UE) 2016/1629 a Parlamentului European și a Consiliului pentru navele de pasageri Innogy și Alsterwasser
         
            
               [notificată cu numărul C(2020) 4435]
            
         
         (Numai textul în limba germană este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva (UE) 2016/1629 a Parlamentului European și a Consiliului din 14 septembrie 2016 de stabilire a cerințelor tehnice pentru navele de navigație interioară, de modificare a Directivei 2009/100/CE și de abrogare a Directivei 2006/87/CE (1), în special articolul 25 alineatul (1) litera (b),
         după consultarea comitetului instituit în temeiul articolului 7 din Directiva 91/672/CEE a Consiliului din 16 decembrie 1991 privind recunoașterea reciprocă a brevetelor naționale ale conducătorilor de navă pentru transportul de mărfuri și călători pe căile navigabile interioare (2),
         întrucât:
         
                     (1)
                  
                  
                     Germania a notificat Comisiei intenția sa de a deroga de la anumite cerințe tehnice din anexele II și V la Directiva (UE) 2016/1629 în cazul navelor de pasageri Innogy și Alsterwasser.
                  
               
                     (2)
                  
                  
                     Derogarea propusă se referă la utilizarea tehnologiei pilelor de combustie cu metanol drept combustibil pentru navele de pasageri „Innogy” și „Alsterwasser”.
                  
               
                     (3)
                  
                  
                     Pilele de combustie sunt o tehnologie promițătoare în contextul energiei electrice nepoluante și durabile și al combustibililor alternativi pentru nave.
                  
               
                     (4)
                  
                  
                     În prezent, în domeniul transportului maritim sunt disponibile diferite evoluții specifice privind pilele de combustie, datorită activităților de cercetare și proiectelor-pilot în curs de evaluare care au demonstrat un potențial ridicat de intensificare în continuare a implementării (FCShip, Felicitas, METHAPU și MC-WAP).
                  
               
                     (5)
                  
                  
                     Derogarea propusă încurajează inovarea și utilizarea noilor tehnologii în navigația interioară prin implementarea-pilot a tehnologiei pilelor de combustie în cazul navelor de navigație interioară.
                  
               
                     (6)
                  
                  
                     Aceste încercări fac parte din procesul de implementare a tehnologiei în cauză, fiind unicul mod de inițiere a unei posibile etape de producție.
                  
               
                     (7)
                  
                  
                     Specificațiile tehnice pentru navele de navigație interioară sunt prevăzute în standardul european de stabilire a cerințelor tehnice pentru navele de navigație interioară (standardul ES-TRIN) (3) instituit de CESNI. Standardul ES-TRIN 2017/1 aplicabil în prezent nu conține norme privind utilizarea metanolului drept combustibil pentru navele de navigație interioară.
                  
               
                     (8)
                  
                  
                     În absența unor dispoziții de reglementare privind utilizarea metanolului drept combustibil pentru navele de navigație interioară, este necesar să se asigure un nivel adecvat de siguranță a utilizării propuse a metanolului drept combustibil.
                  
               
                     (9)
                  
                  
                     Autoritățile germane au explicat că un nivel adecvat de siguranță poate fi atins prin mijloacele definite în anexa la prezenta decizie.
                  
               
                     (10)
                  
                  
                     Aceste mijloace au fost elaborate ținând seama de dispozițiile actuale ale capitolului 30 din ES-TRIN (Dispoziții speciale aplicabile ambarcațiunilor echipate cu sisteme de propulsie sau auxiliare care funcționează pe baza combustibililor cu punctul de aprindere mai mic sau egal cu 55 °C) și ale anexei 8 la ES-TRIN (dispoziții suplimentare aplicabile ambarcațiunilor echipate cu sisteme de propulsie sau auxiliare care funcționează pe baza combustibililor cu punctul de aprindere mai mic sau egal cu 55 °C).
                  
               
                     (11)
                  
                  
                     Comisia a evaluat utilizarea tehnologiei pilelor de combustie cu metanol drept combustibil pentru navele de pasageri și un nivel adecvat de siguranță a derogării propuse, pe baza examinării tehnice efectuate de grupul de lucru privind cerințele tehnice al Comitetului european pentru elaborarea de standarde privind navigația interioară (CESNI). Rezultatele examinării tehnice respective sunt stabilite în proiectele de recomandări ale CESNI nr. 3/2017 și nr. 4/2017 din 28 septembrie 2019.
                  
               
                     (12)
                  
                  
                     Evaluarea riscurilor anexată la proiectele de recomandări identifică și evaluează pericolele posibile ca urmare a utilizării metanolului drept combustibil și a operării unui sistem de pile de combustie la bordul navelor de pasageri, ținând seama de măsurile de protecție existente. Concluzia evaluării riscurilor este că operarea, buncherajul și întreținerea sistemului pot fi efectuate în condiții de siguranță, ținându-se seama de măsurile și de procedurile planificate definite în proiectele de recomandări.
                  
               
                     (13)
                  
                  
                     Pe baza rezultatelor examinării tehnice efectuate de grupul de lucru privind cerințele tehnice al CESNI, Comisia consideră că se asigură un nivel adecvat de siguranță, dacă se respectă condițiile prevăzute în proiectele de recomandări ale grupului de lucru privind cerințele tehnice al CESNI. Din motive de claritate și de securitate juridică, aceste condiții trebuie stabilite în anexa la prezenta decizie.
                  
               
                     (14)
                  
                  
                     Derogarea se referă la eliberarea unui certificat unional de navigație interioară în scopuri experimentale, care încorporează noi specificații tehnice ce derogă de la dispozițiile anexei 8 la standardul ES-TRIN 2017/1 și se acordă pentru o perioadă limitată de timp, până la 1 octombrie 2022,
                  
               ADOPTĂ PREZENTA DECIZIE:
         
            Articolul 1
            Germania poate deroga de la cerințele tehnice stabilite în anexa 8 la standardul ES-TRIN 2017/1, în conformitate cu condițiile stabilite în anexa (4) la prezenta decizie, pentru următoarele nave de pasageri:
            
                        —
                     
                     
                        Innogy, cu numărul european unic de identificare a navei 04804940;
                     
                  
                        —
                     
                     
                        Alsterwasser, cu numărul european unic de identificare a navei 04807190.
                     
                  
         
            Articolul 2
            Prezenta decizie se aplică până la 1 octombrie 2022.
         
         
            Articolul 3
            Prezenta decizie se adresează Republicii Federale Germania.
         
         
            Adoptată la Bruxelles, 6 iulie 2020.
            
               
                  Pentru Comisie
               
               Adina VĂLEAN
               
                  Membru al Comisiei
               
            
         
         
            (1)  JO L 252, 16.9.2016, p. 118.
         
            (2)  JO L 373, 31.12.1991, p. 29.
         
            (3)  Standardul european de stabilire a cerințelor tehnice pentru navele de navigație interioară http://cesni.eu/en/documents/es-trin-2017/
         
            (4)  Textul autentic al deciziei, inclusiv anexele la aceasta, poate fi consultat la adresa: https://ec.europa.eu/transport/modes/inland/vessels_en